SKRIFTLIG FORESPØRGSEL E-0317/03

af Francisca Sauquillo Pérez del Arco (PSE) til Rådet

(10. februar 2003)

Om: Samarbejde med Brasilien

Er forbindelserne med Brasilien en af Rådets prioriterede målsætninger på baggrund af, at der i Brasilien er 50 millioner fattige, og eftersom præsident Da Silva har taget initiativ til i sin embedsperiode at koncentrere sig om at gennemføre en social udvikling i landet ved øjeblikkeligt at udrydde den sult, som en stor del af befolkningen lider under?

Kan præsident Da Silva i bekræftende fald regne med bistand fra EU's medlemsstater?

I hvilken udstrækning bidrager EU's medlemsstater med fødevarebistand til Brasilien?

Svar

(13. maj 2003)

1. EU har ved flere lejligheder bekræftet, at det agter at styrke de politiske, økonomiske, handelsmæssige og samarbejdsmæssige forbindelser med Brasilien både bilateralt og inden for den biregionale ramme EU-Mercosur. For øjeblikket beløber EU's samarbejde med Brasilien sig til omkring 210 mio. EUR til projekter under gennemførelse. Den sektor, hvor de fleste finansielle midler er bevilget til igangværende projekter, er miljøsektoren (80 mio. EUR), især inden for rammerne af pilotprogrammet til beskyttelse af Brasiliens tropeskove (PPG7). På det sociale område er fattigdomsbekæmpelse en nøgleprioritet, og to betydelige projekter er under forberedelse, til et samlet beløb på 12,6 mio. EUR. Mange europæiske ngo'er udfører aktive udviklingsprojekter i Brasilien med støtte fra EF-finansiering, som generelt har til formål at forbedre levevilkårene for de dårligst stillede dele af befolkningen. I 1999 og 2000 androg EF-finansieringen af ngo-aktiviteter i Brasilien 43 mio. EUR.

2. Der bør også lægges særlig vægt på det aftalememorandum om samarbejde, der blev undertegnet af Europa-Kommissionen og Brasilien den 19. november 2002. Aftalememorandummet, der opererer med et vejledende budget på 64 mio. EUR, fastlægger prioriteterne for det bilaterale samarbejde mellem EU og Brasilien indtil udgangen af 2006. Aftalememorandummet er koncentreret om fem prioriterede områder: den offentlige administration, økonomisk samarbejde, social udvikling, forskning og udvikling og miljø. Tre projekter, der er vedtaget inden for rammerne af ovennævnte memorandum, er allerede ved at blive gennemført: modernisering af den offentlige administration, støtte til skattereformer og efteruddannelse for politifolk om menneskerettigheder. Et fjerde projekt er under forberedelse med henblik på oprettelse af et netværk af teknologicentre.

Der erindres om, at aftalememorandummet udtrykkeligt åbner mulighed for justering, når parterne finder det nødvendigt. De kompetente EU-myndigheder vil i givet fald omhyggeligt behandle enhver anmodning fra de brasilianske myndigheder om justering af ovennævnte vedtagne samarbejdsprioriteter.

3. Inden for rammerne af EU-Mercosur-samarbejdet har Europa-Kommissionen vedtaget det regionalt vejledende program til en værdi af 48 mio. EUR for tidsrummet 2002-2006. Dette program omfatter støtte til fuldførelse af det indre marked i Mercosur, styrkelse af institutionsopbygningen i Mercosur og forbedring af mulighederne for civilsamfundets aktører til aktivt at bidrage til yderligere integration og til forbindelserne mellem EU og Mercosur.

4. Med hensyn til fødevarebistand til Brasilien synes der at være almindelig enighed om, at sulten i Brasilien ikke skyldes mangel på mad eller mangel på distributionskanaler, men snarere den lave købekraft hos store dele af Brasiliens befolkning. De internationale donorers indsats har derfor været koncentreret om at forbedre de sociale og økonomiske vilkår for disse grupper.